title: Kommissionens gennemførelsesforordning (EU) 2019/567 af 9. april 2019 om ændring af Rådets forordning (EF) nr. 1210/2003 om visse specifikke restriktioner i de økonomiske og finansielle forbindelser med Irak

text:
                  10.4.2019

                  DA

                  Den Europæiske Unions Tidende

                  L 99/36

         KOMMISSIONENS GENNEMFØRELSESFORORDNING (EU) 2019/567
         af 9. april 2019
         om ændring af Rådets forordning (EF) nr. 1210/2003 om visse specifikke restriktioner i de økonomiske og finansielle forbindelser med Irak
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1210/2003 af 7. juli 2003 om visse specifikke restriktioner i de økonomiske og finansielle forbindelser med Irak og om ophævelse af Rådets forordning (EF) nr. 2465/96 (1), særlig artikel 11, litra b), og
         ud fra følgende betragtninger:

                     (1)

                     Bilag III til forordning (EF) nr. 1210/2003 indeholder en liste over den tidligere irakiske regerings offentlige instanser, virksomheder og institutioner og fysiske og juridiske personer, organer og sammenslutninger, der er omfattet af indefrysningen af pengemidler og økonomiske ressourcer, som den 22. maj 2003 var placeret uden for Irak, i henhold til nævnte forordning.

                     (2)

                     Den 4. april 2019 besluttede Sanktionskomitéen under FN's Sikkerhedsråd at fjerne ni punkter fra listen over personer eller sammenslutninger, der er omfattet af indefrysningen af pengemidler og økonomiske ressourcer.

                     (3)

                     Bilag III til forordning (EF) nr. 1210/2003 bør derfor ændres —

               VEDTAGET DENNE FORORDNING:

            Artikel 1
            Bilag III til forordning (EF) nr. 1210/2003 ændres som anført i bilaget til nærværende forordning.

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 9. april 2019.

                  På Kommissionens vegne

                  For formanden

                  Chef for Tjenesten for Udenrigspolitiske Instrumenter

            (1)  EUT L 169 af 8.7.2003, s. 6.

            BILAG
            I bilag III til Rådets forordning (EF) nr. 1210/2003 udgår følgende:

                        »48.

                        GENERAL ESTABLISHMENT FOR THARTHAR PROJECT. Adresse: P.O. Box 21, Fallouja, Irak.«

                        »58.

                        IRAQI BROADCASTING AND TELEVISION ESTABLISHMENT. Adresse: Broadcasting & TV Building, Salihiya, Karkh, Baghdad, Irak.«

                        »64.

                        IRAQI NEWS AGENCY. Adresse: 28 Nissan kompleks, Al Salihiya, Baghdad, Irak.«

                        »81.

                        MINISTRY OF YOUTH, DIRECTORATE GENERAL OF PLANNING AND FOLLOW UP, IMPORT SECTION. Adresse: P.O. Box 19055, Palestine Street, near Al-Shaab-stadion, Baghdad, Irak.«

                        »140.

                        STATE ENTERPRISE FOR IRRIGATION PROJECTS. Adresse: Karantina, near Sarafiya Bridge, Baghdad, Irak.«

                        »164.

                        STATE ESTABLISHMENT OF HADITHA DAM. Adresse: Haklanya, Haditha, Irak.«

                        »165.

                        STATE ESTABLISHMENT OF HEMREEN DAM. Adresse: 6 Mukdadiya, Mukdadiya, Irak.«

                        »169.

                        STATE ESTABLISHMENT OF MOSUL DAM. Adresse: Ninewa Governorate, Mosul, Irak.«

                        »170.

                        STATE ESTABLISHMENT OF SMALL DAMS AND REGULATORS. Adresse: Sinak, Baghdad, Irak.«


title: Kommissionens gennemførelsesforordning (EU) 2019/647 af 15. april 2019 om tarifering af visse varer i den kombinerede nomenklatur

text:
                  25.4.2019

                  DA

                  Den Europæiske Unions Tidende

                  L 110/13

         KOMMISSIONENS GENNEMFØRELSESFORORDNING (EU) 2019/647
         af 15. april 2019
         om tarifering af visse varer i den kombinerede nomenklatur
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
         ud fra følgende betragtninger:

                     (1)

                     For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af de i bilaget omhandlede varer.

                     (2)

                     Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

                     (3)

                     Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

                     (4)

                     Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.

                     (5)

                     Foranstaltningerne i denne forordning er i overensstemmelse med udtalelse fra Toldkodeksudvalget —

               VEDTAGET DENNE FORORDNING:

            Artikel 1
            De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.

            Artikel 2
            Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 15. april 2019.

                  På Kommissionens vegne

                  For formanden

               Stephen QUEST

                  Generaldirektør

                  Generaldirektoratet for Beskatning og Toldunion

            (1)  EUT L 269 af 10.10.2013, s. 1.

            (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (EFT L 256 af 7.9.1987, s. 1).

            BILAG

                        Varebeskrivelse

                        Tarifering
                        (KN-kode)

                        Begrundelse

                        (1)

                        (2)

                        (3)

                        Et lydapparat (en såkaldt »soundbar«) til gengivelse af lydfiler i forskellige formater fra forskellige grænseflader. Den samlede størrelse er ca. 110 × 14 × 7 cm.
                        Apparatet er forsynet med:

                                    —

                                    ethernetgrænseflade

                                    —

                                    bluetooth- og wi-fi-forbindelse

                                    —

                                    digital optisk indgang og RCA-indgange og -udgange

                                    —

                                    to USB-porte, hvoraf en er en mini-port, der bruges til vedligeholdelse.

                              Apparatet kan bruges sammen med en anden lydgengiver eller et tv-apparat. Det kan ligeledes gengive lydfiler lagret i en USB-flashhukommelse eller fra en internetradio. Det er beregnet til at skabe surround sound og stereoeffekter.

                        8519 81 45

                        Tarifering i henhold til almindelig tariferingsbestemmelse 1 og 6 vedrørende den kombinerede nomenklatur og teksten til KN-kode 8519 , 8519 81  og 8519 81 45 .
                        Apparatet kombinerer funktionen af en højtaler under pos. 8518  (ved brug sammen med en anden lydgengiver eller et tv-apparat) og funktionen af en lydgengiver under pos. 8519  (ved gengivelse af lydfiler fra en USB-flashhukommelse eller en internetradio).
                        Da apparatet også har en lydgengivende funktion, er tarifering under pos. 8518  udelukket.
                        Eftersom apparatet har en USB-forbindelse, bruger det halvlederbaserede medier. Varen skal følgelig tariferes under KN-kode 8519 81 45  som »andre apparater, som anvender halvlederbaserede medier«.


title: Rådets gennemførelsesforordning (EU) 2019/672 af 29. april 2019 om gennemførelse af forordning (EU) nr. 401/2013 om restriktive foranstaltninger over for Myanmar/Burma

text:
                  30.4.2019

                  DA

                  Den Europæiske Unions Tidende

                  L 114/1

         RÅDETS GENNEMFØRELSESFORORDNING (EU) 2019/672
         af 29. april 2019
         om gennemførelse af forordning (EU) nr. 401/2013 om restriktive foranstaltninger over for Myanmar/Burma
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) nr. 401/2013 af 2. maj 2013 om restriktive foranstaltninger over for Myanmar/Burma og om ophævelse af forordning (EF) nr. 194/2008 (1), særlig artikel 4i, stk. 1
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:

                     (1)

                     Rådet vedtog den 2. maj 2013 forordning (EU) nr. 401/2013.

                     (2)

                     I overensstemmelse med artikel 4i, stk. 1, i forordning (EU) nr. 401/2013 har Rådet taget listen over udpegede personer og enheder i bilag IV til nævnte forordning op til fornyet overvejelse.

                     (3)

                     For to opførelser på listen er der modtaget ajourførte oplysninger, og for alle personer opført på listen bør der medtages oplysninger om deres køn.

                     (4)

                     Bilag IV til forordning (EU) nr. 401/2013 bør ændres i overensstemmelse hermed —

               VEDTAGET DENNE FORORDNING:

            Artikel 1
            Bilag IV til forordning (EU) nr. 401/2013 ændres som anført i bilaget til nærværende forordning.

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, 29. april 2019.

                  På Rådets vegne

               G. CIAMBA

                  Formand

            (1)  EUT L 121 af 3.5.2013, s. 1.

            BILAG
            Punkt 1-14 i listen over personer og enheder i bilag IV til forordning (EU) nr. 401/2013 erstattes af følgende punkter:

                           Navn

                           Identificerende oplysninger

                           Begrundelse

                           Dato for opførelse på listen

                           »1.

                           Aung Kyaw Zaw

                           Fødselsdato: 20. august 1961
                           Køn: mand
                           Pasnummer: DM000826
                           Udstedelsesdato: 22. november 2011
                           Udløbsdato: 21. november 2021
                           Militært identifikationsnr.: BC 17444

                           Generalløjtnant Aung Kyaw Zaw var øverstbefalende for Kontoret for Særlige Operationer nr. 3 i Myanmars væbnede styrker (Tatmadaw) fra august 2015 til udgangen af 2017. Kontoret for Særlige Operationer nr. 3 ledede Regionskommando Vest og i den forbindelse er generalløjtnant Aung Kyaw Zaw ansvarlig for de grusomheder og alvorlige overtrædelser af menneskerettighederne, der blev begået af Regionskommando Vest mod Rohingyafolket i delstaten Rakhine i den pågældende periode. Dette omfatter ulovlige drab, seksuel vold og systematisk afbrænding af Rohingyahuse og -bygninger.

                           25.6.2018

                           2.

                           Maung Maung Soe

                           Fødselsdato: marts 1964
                           Køn: mand
                           Nationalt identifikationsnr.: Tatmadaw Kyee 19571

                           Generalmajor Maung Maung Soe var øverstbefalende for Regionskommando Vest i Myanmars væbnede styrker (Tatmadaw) fra oktober 2016 til 10. november 2017 og ledede de militære operationer i delstaten Rakhine. I den forbindelse er han ansvarlig for de grusomheder og alvorlige overtrædelser af menneskerettighederne, der blev begået af Regionskommando Vest mod Rohingyafolket i delstaten Rakhine i den pågældende periode. Dette omfatter ulovlige drab, seksuel vold og systematisk afbrænding af Rohingyahuse og -bygninger.

                           25.6.2018

                           3.

                           Than Oo

                           Fødselsdato: 12. oktober 1973
                           Køn: mand
                           Militært identifikationsnr.: BC 25723

                           Brigadegeneral Than Oo er øverstbefalende for den 99. lette infanteridivision i Myanmars væbnede styrker (Tatmadaw). I den forbindelse er han ansvarlig for de grusomheder og alvorlige overtrædelser af menneskerettighederne, der blev begået af den 99. lette infanteridivision mod Rohingyafolket i delstaten Rakhine i andet halvår 2017. Dette omfatter ulovlige drab, seksuel vold og systematisk afbrænding af Rohingyahuse og -bygninger.

                           25.6.2018

                           4.

                           Aung Aung

                           Køn: mand
                           Militært identifikationsnr.: BC 23750

                           Brigadegeneral Aung Aung er øverstbefalende for den 33. lette infanteridivision i Myanmars væbnede styrker (Tatmadaw). I den forbindelse er han ansvarlig for de grusomheder og alvorlige overtrædelser af menneskerettighederne, der blev begået af den 33. lette infanteridivision mod Rohingyafolket i delstaten Rakhine i andet halvår 2017. Dette omfatter ulovlige drab, seksuel vold og systematisk afbrænding af Rohingyahuse og -bygninger.

                           25.6.2018

                           5.

                           Khin Maung Soe

                           Fødselsdato: 1972
                           Køn: mand

                           Brigadegeneral Khin Maung Soe er øverstbefalende for den militære operationskommando 15, nogle gange også kendt som den 15. lette infanteridivision i Myanmars væbnede styrker (Tatmadaw), som infanteribataljon nr. 564 hører under. I den forbindelse er han ansvarlig for de grusomheder og alvorlige overtrædelser af menneskerettighederne, der blev begået af den militære operationskommando 15, navnlig infanteribataljon nr. 564, mod Rohingyafolket i delstaten Rakhine i andet halvår 2017. Dette omfatter ulovlige drab, seksuel vold og systematisk afbrænding af Rohingyahuse og -bygninger.

                           25.6.2018

                           6.

                           Thura San Lwin

                           Fødselsdato: 17. marts 1959
                           Køn: mand

                           Brigadegeneral Thura San Lwin var øverstbefalende for grænsepolitiet fra oktober 2016 til starten af oktober 2017. I den forbindelse er han ansvarlig for de grusomheder og alvorlige overtrædelser af menneskerettighederne, der blev begået af grænsepolitiet mod Rohingyafolket i delstaten Rakhine i den pågældende periode. Dette omfatter ulovlige drab og systematisk afbrænding af Rohingyahuse og -bygninger.

                           25.6.2018

                           7.

                           Thant Zin Oo

                           Køn: mand

                           Thant Zin Oo er øverstbefalende for den 8. sikkerhedspolitibataljon. I den forbindelse er han ansvarlig for de grusomheder og alvorlige overtrædelser af menneskerettighederne, der blev begået af den 8. sikkerhedspolitibataljon mod Rohingyafolket i delstaten Rakhine i andet halvår 2017. De alvorlige overtrædelser af menneskerettighederne omfatter ulovlige drab og systematisk afbrænding af Rohingyahuse og -bygninger. Disse overtrædelser blev begået sammen med og som direkte støtte for den 33. lette infanteridivision i Myanmars væbnede styrker (Tatmadaw) under ledelse af brigadegeneral Aung Aung. Thant Zin Oo har således tilknytning til en person, der er opført på listen, brigadegeneral Aung Aung.

                           25.6.2018

                           8.

                           Ba Kyaw

                           Køn: mand

                           Ba Kyaw er militærstabssergent i infanteribataljon nr. 564 i Myanmars væbnede styrker (Tatmadaw). Han er ansvarlig for grusomheder og alvorlige overtrædelser af menneskerettighederne, herunder drab, deportationer og tortur begået mod Rohingyafolket i delstaten Rakhine i andet halvår 2017. Han er navnlig blevet udpeget som en af de vigtigste medvirkende til massakren i Maung Nu den 27. august 2017.

                           21.12.2018

                           9.

                           Tun Naing

                           Køn: mand

                           Tun Naing er øverstbefalende på grænsepolitiets base i Taung Bazar. I denne egenskab er han ansvarlig for de grusomheder og alvorlige overtrædelser af menneskerettighederne, der blev begået af grænsepolitiet i Taung Bazar mod Rohingyafolket i delstaten Rakhine før, omkring og efter den 25. august 2017, herunder tvangstilbageholdelse, mishandling og tortur.

                           21.12.2018

                           10.

                           Khin Hlaing

                           Fødselsdato: 2. maj 1968
                           Køn: mand

                           Brigadegeneral Khin HLaing er tidligere øverstbefalende for den 99. lette infanteridivision og nuværende øverstbefalende for Regionskommando Nordøst i Myanmars væbnede styrker (Tatmadaw). Som øverstbefalende for den 99. lette infanteridivision ledede han de militære operationer i delstaten Shan i 2016 og i begyndelsen af 2017. I den forbindelse er han ansvarlig for de grusomheder og alvorlige overtrædelser af menneskerettighederne, der blev begået af den 99. lette infanteridivision mod landsbyboere, der tilhører etniske mindretal, i delstaten Shan i andet halvår 2016. Disse omfatter ulovlige drab, tvangstilbageholdelse og ødelæggelse af landsbyer.

                           21.12.2018

                           11.

                           Aung Myo Thu

                           Køn: mand

                           Major Aung Myo Thu er øverstbefalende i marken for den 33. lette infanteridivision i Myanmars væbnede styrker (Tatmadaw). Som øverstbefalende i marken for den 33. lette infanteridivision ledede han de militære operationer i delstaten Rakhine i 2017. I den forbindelse er han ansvarlig for de grusomheder og alvorlige overtrædelser af menneskerettighederne, der blev begået af den 33. lette infanteridivision mod Rohingyafolket i delstaten Rakhine i andet halvår 2017. Disse omfatter ulovlige drab, seksuel vold og tvangstilbageholdelse.

                           21.12.2018

                           12.

                           Thant Zaw Win

                           Køn: mand

                           Thant Zaw Win er major i infanteribataljon nr. 564 i Myanmars væbnede styrker (Tatmadaw). I denne egenskab ledede han de militære operationer i delstaten Rakhine og er ansvarlig for de grusomheder og alvorlige overtrædelser af menneskerettighederne, der blev begået af infanteribataljon nr. 564 mod Rohingyafolket i delstaten Rakhine, navnlig i og omkring landsbyen Maung Nu, den 27. august 2017. Disse omfatter ulovlige drab, seksuel vold og systematisk afbrænding af Rohingyahuse og -bygninger.

                           21.12.2018

                           13.

                           Kyaw Chay

                           Køn: mand

                           Kyaw Chay er korporal i grænsepolitiet. Han var tidligere stationeret i Zay Di Pyin og var øverstbefalende for grænsepolitiets base i Zay Di Pyin i perioden omkring den 25. august 2017, hvor en række overtrædelser af menneskerettighederne blev begået af grænsepolitiet under hans kommando. I den forbindelse er han ansvarlig for de grusomheder og alvorlige overtrædelser af menneskerettighederne, der blev begået af grænsepolitiet mod Rohingyafolket i delstaten Rakhine i den pågældende periode. Han var også medvirkende til alvorlige overtrædelser af menneskerettighederne. Disse overtrædelser omfatter mishandling og tortur af tilbageholdte.

                           21.12.2018

                           14.

                           Nyi Nyi Swe

                           Køn: mand

                           Major Nyi Nyi Swe er tidligere øverstbefalende for Regionskommando Nord i Myanmars væbnede styrker (Tatmadaw). I denne egenskab er han ansvarlig for de grusomheder og alvorlige overtrædelser af menneskerettighederne, herunder mishandling af civile, der blev begået af Regionskommando Nord i delstaten Kachin fra maj 2016 til april 2018 (indtil hans udnævnelse til øverstbefalende for Regionskommando Sydvest). Han er også ansvarlig for at hindre leveringen af humanitær bistand til civile i nød i delstaten Kachin i den pågældende periode, navnlig blokeringen for fødevaretransporter.

                           21.12.2018«


title: Kommissionens gennemførelsesforordning (EU) 2019/675 af 29. april 2019 om ændring af forordning (EF) nr. 1067/2008 om åbning og forvaltning af EF-toldkontingenter for import af blød hvede af anden kvalitet end høj kvalitet fra tredjelande

text:
                  30.4.2019

                  DA

                  Den Europæiske Unions Tidende

                  L 114/10

         KOMMISSIONENS GENNEMFØRELSESFORORDNING (EU) 2019/675
         af 29. april 2019
         om ændring af forordning (EF) nr. 1067/2008 om åbning og forvaltning af EF-toldkontingenter for import af blød hvede af anden kvalitet end høj kvalitet fra tredjelande
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 187, stk. 1, litra a), og
         ud fra følgende betragtninger:

                     (1)

                     I artikel 2, stk. 1, i Kommissionens forordning (EF) nr. 1067/2008 (2) fastsættes der bestemmelser om åbningen af et samlet toldkontingent for import af 3 073 177 ton blød hvede af en anden kvalitet end høj kvalitet henhørende under KN-kode 1001 99 00 til en toldsats på 12 EUR pr. ton.

                     (2)

                     I artikel 3, stk. 1, i forordning (EF) nr. 1067/2008 fastsættes der inden for det samlede toldkontingent et delkontingent på 2 378 387 ton for tredjelande undtagen Canada og USA og et delkontingent for alle tredjelande på 122 790 ton.

                     (3)

                     I forbindelse med aftalen med USA i henhold til artikel XXIV, stk. 6, i GATT blev det imidlertid som følge af Den Europæiske Unions udvidelse i 2004 (3) besluttet at føje en mængde på 6 787 ton til delkontingentet for alle tredjelande. Der skal derfor lægges 6 787 ton til det delkontingent, der er afsat til alle tredjelande, og den samme mængde skal trækkes fra det delkontingent, der er afsat til tredjelande undtagen Canada og USA.

                     (4)

                     Delkontingentet for tredjelande undtagen Canada og USA skal i henhold til artikel 3, stk. 3, i forordning (EF) nr. 1067/2008 opdeles i fire kvartalsvise delperioder. Under hensyntagen til ovennævnte nedsættelse af mængden for dette delkontingent bør mængden for hver kvartalsvise delperiode tilpasses.

                     (5)

                     Forordning (EF) nr. 1067/2008 bør derfor ændres.

                     (6)

                     Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

               VEDTAGET DENNE FORORDNING:

            Artikel 1
            I artikel 3 i forordning (EF) nr. 1067/2008 foretages følgende ændringer:

                        1)

                        Stk. 1 affattes således:

                           »1.   Det i artikel 2, stk. 1, omhandlede importtoldkontingent opdeles i tre delkontingenter:

                                       a)

                                       delkontingent I (løbenummer 09.4123): 572 000 ton for USA

                                       b)

                                       delkontingent II (løbenummer 09.4125): 2 371 600 ton for tredjelande undtagen Canada og USA

                                       c)

                                       delkontingent III (løbenummer 09.4133): 129 577 ton for alle tredjelande.«

                        2)

                        Stk. 3 affattes således:

                           »3.   Delkontingent II opdeles i fire kvartalsvise delperioder, der omfatter følgende datoer og mængder:

                                       a)

                                       delperiode 1: 1. januar-31. marts: 592 900 ton

                                       b)

                                       delperiode 2: 1. april-30. juni 592 900 ton

                                       c)

                                       delperiode 3: 1. juli til-30. september: 592 900 ton

                                       d)

                                       delperiode 4: 1. oktober-31. december 592 900 ton.«

            Artikel 2
            Denne forordning træder i kraft på syvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 29. april 2019.

                  På Kommissionens vegne

               Jean-Claude JUNCKER

                  Formand

            (1)  EUT L 347 af 20.12.2013, s. 671.

            (2)  Kommissionens forordning (EF) nr. 1067/2008 af 30. oktober 2008 om åbning og forvaltning af EF-toldkontingenter for import af blød hvede af anden kvalitet end høj kvalitet fra tredjelande og om undtagelsesbestemmelser til Rådets forordning (EF) nr. 1234/2007 (EUT L 290 af 31.10.2008, s. 3).

            (3)  Rådets afgørelse 2006/333/EF af 20. marts 2006 om indgåelse af en aftale i form af brevveksling mellem Det Europæiske Fællesskab og Amerikas Forenede Stater i henhold til artikel XXIV, stk. 6, og artikel XXVIII i den almindelige overenskomst for told og udenrigshandel (GATT) 1994 med hensyn til ændringer af indrømmelserne i Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks lister i tilslutning til disse landes tiltrædelse af Den Europæiske Union (EUT L 124 af 11.5.2006, s. 13).


title: Kommissionens gennemførelsesforordning (EU) 2019/676 af 29. april 2019 om godkendelse af lavrisikoaktivstoffet ABE-IT 56 (lysatkomponenter af Saccharomyces cerevisiae stamme DDSF623), jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EØS-relevant tekst.)

text:
                  30.4.2019

                  DA

                  Den Europæiske Unions Tidende

                  L 114/12

         KOMMISSIONENS GENNEMFØRELSESFORORDNING (EU) 2019/676
         af 29. april 2019
         om godkendelse af lavrisikoaktivstoffet ABE-IT 56 (lysatkomponenter af Saccharomyces cerevisiae stamme DDSF623), jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 22, stk. 1, sammenholdt med samme forordnings artikel 13, stk. 2, og
         ud fra følgende betragtninger:

                     (1)

                     I henhold til artikel 7, stk. 1, i forordning (EF) nr. 1107/2009 indgav taskforcen ABE-IT 56 den 1. april 2016 en ansøgning til Frankrig om godkendelse af aktivstoffet ABE-IT 56 (lysatkomponenter af Saccharomyces cerevisiae stamme DDSF623) (i det følgende benævnt »ABE-IT 56«).

                     (2)

                     I henhold til artikel 9, stk. 3, i samme forordning meddelte Frankrig, som rapporterende medlemsstat den 25. maj 2016 ansøgeren, de øvrige medlemsstater, Kommissionen og Den Europæiske Fødevaresikkerhedsautoritet (i det følgende benævnt »autoriteten«), at ansøgningen kunne antages.

                     (3)

                     Den 20. juni 2017 indsendte den rapporterende medlemsstat, med kopi til autoriteten, et udkast til vurderingsrapport til Kommissionen, hvori det vurderes, hvorvidt aktivstoffet kan forventes at opfylde godkendelseskriterierne i artikel 4 i forordning (EF) nr. 1107/2009.

                     (4)

                     Autoriteten handlede i overensstemmelse med artikel 12, stk. 1, i forordning (EF) nr. 1107/2009. I henhold til artikel 12, stk. 3, i nævnte forordning anmodede den ansøgeren om at fremlægge supplerende oplysninger for medlemsstaterne, Kommissionen og autoriteten. Den rapporterende medlemsstats vurdering af de supplerende oplysninger blev forelagt autoriteten i maj 2018 i form af et opdateret udkast til vurderingsrapport.

                     (5)

                     Den 26. juli 2018 fremsendte autoriteten sin konklusion om, hvorvidt aktivstoffet ABE-IT 56 kan forventes at opfylde godkendelseskriterierne i artikel 4 i forordning (EF) nr. 1107/2009 (2), til ansøgeren, medlemsstaterne og Kommissionen. Autoriteten offentliggjorde konklusionen.

                     (6)

                     Kommissionen forelagde den 23. oktober 2018 den reviderede vurderingsrapport om ABE-IT 56 og den 22. marts 2019 et udkast til forordning om godkendelse af ABE-IT 56 for Den Stående Komité for Planter, Dyr, Fødevarer og Foder.

                     (7)

                     Ansøgeren fik mulighed for at fremsætte bemærkninger til den reviderede vurderingsrapport.

                     (8)

                     Det er fastslået, at godkendelseskriterierne i artikel 4 forordning (EF) nr. 1107/2009 er opfyldt for en eller flere repræsentative anvendelser af mindst ét plantebeskyttelsesmiddel, der indeholder aktivstoffet, og navnlig de anvendelser, der er undersøgt og udførligt beskrevet i den reviderede vurderingsrapport. ABE-IT 56 bør derfor godkendes.

                     (9)

                     Kommissionen mener endvidere, at ABE-IT 56 er et lavrisikoaktivstof i henhold til artikel 22 i forordning (EF) nr. 1107/2009. ABE-IT 56 er ikke et problematisk stof, og det opfylder de betingelser, der er fastsat i punkt 5 i bilag II til forordning (EF) nr. 1107/2009. ABE-IT 56 er et fraktioneringsprodukt af lysatet af Saccharomyces cerevisiae stamme DDSF623. Saccharomyces cerevisiae er den mest anvendte gærsvamp i industriel/kommerciel fødevare- og drikkevareproduktion og forekommer overalt i miljøet. Den er ikke patogen for mennesker eller dyr, og den indebærer ingen smittefare for mennesker. Generelt set er den naturligt forekommende og udgør ikke nogen særskilt risiko for det omgivende miljø.

                     (10)

                     ABE-IT 56 bør derfor godkendes som lavrisikoaktivstof for en periode på 15 år.

                     (11)

                     I overensstemmelse med artikel 13, stk. 4, i forordning (EF) nr. 1107/2009 bør bilaget til Kommissionens gennemførelsesforordning (EU) nr. 540/2011 (3) ændres.

                     (12)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Godkendelse af aktivstof
            Aktivstoffet ABE-IT 56 (lysatkomponenter af Saccharomyces cerevisiae stamme DDSF623), som nærmere beskrevet i bilag I, godkendes på de betingelser, der er fastsat i samme bilag.

            Artikel 2
            Ændring af gennemførelsesforordning (EU) nr. 540/2011
            Bilaget til gennemførelsesforordning (EU) nr. 540/2011 ændres som angivet i bilag II til nærværende forordning.

            Artikel 3
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 29. april 2019.

                  På Kommissionens vegne

               Jean-Claude JUNCKER

                  Formand

            (1)  EUT L 309 af 24.11.2009, s. 1.

            (2)  Conclusion on the peer review of the pesticide risk assessment of the active substance ABE-IT 56 (components of lysate of Saccharomyces cerevisiae strain DDSF623). EFSA Journal 2018;16(9):5400, 14 s. https://doi.org/10.2903/j.efsa.2018.5400.

            (3)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

            BILAG I

                        Almindeligt anvendt navn
                        Identifikationsnr.

                        IUPAC-navn

                        Renhed (1)

                        Godkendelsesdato

                        Udløbsdato for godkendelsen

                        Særlige bestemmelser

                        ABE-IT 56 (lysatkomponenter af Saccharomyces cerevisiae stamme DDSF623)

                        Ikke relevant

                        1 000  g/kg (aktivstof)

                        20. maj 2019

                        20. maj 2034

                        Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i den reviderede vurderingsrapport om ABE-IT 56 (lysatkomponenter af Saccharomyces cerevisiae stamme DDSF623), navnlig tillæg I og II.

               (1)  Den reviderede vurderingsrapport indeholder yderligere oplysninger om aktivstoffets identitet og specifikation.

            BILAG II
            I del D i bilaget til gennemførelsesforordning (EU) nr. 540/2011 indsættes følgende:

                           Nummer

                           Almindeligt anvendt navn
                           Identifikationsnr.

                           IUPAC-navn

                           Renhed (1)

                           Godkendelsesdato

                           Udløbsdato for godkendelsen

                           Særlige bestemmelser

                           »16

                           ABE-IT 56 (lysatkomponenter af Saccharomyces cerevisiae stamme DDSF623)

                           Ikke relevant

                           1 000  g/kg (aktivstof)

                           20. maj 2019

                           20. maj 2034

                           Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i den reviderede vurderingsrapport om ABE-IT 56 (lysatkomponenter af Saccharomyces cerevisiae stamme DDSF623), navnlig tillæg I og II.«

               (1)  Den reviderede vurderingsrapport indeholder yderligere oplysninger om aktivstoffets identitet og specifikation.


title: Kommissionens gennemførelsesforordning (EU) 2019/677 af 29. april 2019 om ikke at forny godkendelsen af aktivstoffet chlorothalonil, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EØS-relevant tekst.)

text:
                  30.4.2019

                  DA

                  Den Europæiske Unions Tidende

                  L 114/15

         KOMMISSIONENS GENNEMFØRELSESFORORDNING (EU) 2019/677
         af 29. april 2019
         om ikke at forny godkendelsen af aktivstoffet chlorothalonil, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 20, stk. 1, og artikel 78, stk. 2, og
         ud fra følgende betragtninger:

                     (1)

                     Chlorothalonil blev ved Kommissionens direktiv 2005/53/EF (2) opført som et aktivstof i bilag I til Rådets direktiv 91/414/EØF (3).

                     (2)

                     Aktivstoffer, der er opført i bilag I til direktiv 91/414/EØF, betragtes som godkendt i henhold til forordning (EF) nr. 1107/2009 og er opført i del A i bilaget til Kommissionens gennemførelsesforordning (EU) nr. 540/2011 (4).

                     (3)

                     Godkendelsen af aktivstoffet chlorothalonil, jf. del A i bilaget til gennemførelsesforordning (EU) nr. 540/2011, udløber den 31. oktober 2019.

                     (4)

                     Der blev i overensstemmelse med artikel 1 i Kommissionens gennemførelsesforordning (EU) nr. 844/2012 (5) indgivet en ansøgning om fornyelse af godkendelsen af chlorothalonil inden for den tidsfrist, der er fastsat i nævnte artikel.

                     (5)

                     Ansøgerne fremlagde de supplerende dossierer, som kræves i henhold til artikel 6 i gennemførelsesforordning (EU) nr. 844/2012. Den rapporterende medlemsstat fandt, at ansøgningen var fuldstændig.

                     (6)

                     Den rapporterende medlemsstat udarbejdede en vurderingsrapport vedrørende fornyelse i samråd med den medrapporterende medlemsstat og forelagde den for Den Europæiske Fødevaresikkerhedsautoritet (i det følgende benævnt »autoriteten«) og Kommissionen den 2. september 2016.

                     (7)

                     Autoriteten fremsendte vurderingsrapporten vedrørende fornyelse til ansøgeren og medlemsstaterne, således at de kunne fremsætte bemærkninger hertil, og videresendte de modtagne bemærkninger til Kommissionen. Autoriteten gjorde desuden det supplerende resumé af dossieret tilgængeligt for offentligheden.

                     (8)

                     Den 6. december 2017 fremsendte autoriteten sin konklusion (6) om, hvorvidt chlorothalonil kan forventes at opfylde godkendelseskriterierne i artikel 4 i forordning (EF) nr. 1107/2009, til Kommissionen.

                     (9)

                     Autoriteten identificerede en kritisk faktor med hensyn til kontamineringen af grundvand med metabolitter af chlorothalonil. Navnlig kan metabolitterne R417888, R419492, R471811, SYN507900, M3, M11, M2, M7 og M10 forventes at forekomme over parameterværdien på 0,1 μg/L i alle relevante scenarier for alle foreslåede anvendelser af chlorothalonil. På nuværende tidspunkt kan det derfor ikke fastslås, at tilstedeværelsen af metabolitter af chlorothalonil i grundvand ikke vil resultere i uacceptable indvirkninger på grundvandet og i skadelige virkninger for menneskers sundhed som krævet i artikel 4, stk. 3, litra b), i forordning (EF) nr. 1107/2009. Endvidere kunne autoriteten ikke udelukke en genotoksisk bekymring for restkoncentrationer, som forbrugerne vil blive eksponeret for, og identificerede en høj risiko for padder og fisk for alle de evaluerede anvendelser.

                     (10)

                     Endvidere kunne flere områder af risikovurderingen ikke afsluttes på grund af utilstrækkelige data i dossieret. Navnlig kunne vurderingen af forbrugernes risiko ved eksponering via kosten ikke afsluttes på grund af manglende data til at bekræfte definitionen af restkoncentrationer i planter og vurderingen af eksponeringen for husdyr, herunder den toksikologiske vurdering af en metabolit.

                     (11)

                     Derudover klassificeres chlorothalonil som kræftfremkaldende i kategori 2 i overensstemmelse med Europa-Parlamentets og Rådets forordning (EF) nr. 1272/2008 (7), mens det ved autoritetens konklusion fremgår, at chlorothalonil bør klassificeres som kræftfremkaldende i kategori 1B. I forbindelse med de repræsentative overvejede anvendelser kunne grænseværdierne for restkoncentrationer, jf. artikel 18, stk. 1, litra b), i forordning (EF) nr. 396/2005, ikke bekræftes for vegetabilske og animalske produkter på grund af manglende data om omfanget og toksiciteten af metabolitter, der indgår i restkoncentrationsdefinitionen til risikovurdering. Kravet i punkt 3.6.3 i bilag II til forordning (EF) nr. 1107/2009 er derfor ikke opfyldt.

                     (12)

                     Kommissionen opfordrede ansøgerne til at fremsætte deres bemærkninger til autoritetens konklusion og, i henhold til artikel 14, stk. 1, tredje afsnit, i gennemførelsesforordning (EU) nr. 844/2012, til at fremsætte bemærkninger til udkastet til rapporten vedrørende fornyelse. Ansøgerne fremsatte bemærkninger, som er blevet nøje gennemgået.

                     (13)

                     Uagtet de argumenter, som ansøgerne fremførte, kan de betænkeligheder, der er forbundet med stoffet, imidlertid ikke anses for at være afhjulpet.

                     (14)

                     Derfor er det med hensyn til en eller flere repræsentative anvendelser for mindst et plantebeskyttelsesmiddel ikke blevet fastslået, at godkendelseskriterierne i artikel 4 i forordning (EF) nr. 1107/2009 er opfyldt. Godkendelsen af aktivstoffet chlorothalonil bør derfor ikke fornyes, jf. artikel 20, stk. 1, litra b), i nævnte forordning.

                     (15)

                     Gennemførelsesforordning (EU) nr. 540/2011 bør derfor ændres.

                     (16)

                     Medlemsstaterne bør have tilstrækkelig tid til at tilbagekalde godkendelser af plantebeskyttelsesmidler, der indeholder chlorothalonil.

                     (17)

                     For plantebeskyttelsesmidler, der indeholder chlorothalonil, og for hvilke medlemsstaterne bevilger en afviklingsperiode i henhold til artikel 46 i forordning (EF) nr. 1107/2009, bør en sådan periode udløbe senest den 20. maj 2020.

                     (18)

                     Godkendelsesperioden for chlorothalonil blev ved Kommissionens gennemførelsesforordning (EU) 2018/1262 (8) forlænget til den 31. oktober 2019 for at gøre det muligt at afslutte fornyelsesprocessen, inden godkendelsen af dette stof udløber. Da der er truffet en afgørelse om ikke at forny godkendelsen forud for den forlængede udløbsdato, bør nærværende forordning imidlertid finde anvendelse hurtigst muligt.

                     (19)

                     Denne forordning er ikke til hinder for, at der kan indgives en ny ansøgning vedrørende chlorothalonil i henhold til artikel 7 i forordning (EF) nr. 1107/2009.

                     (20)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Ikke-fornyelse af godkendelsen af aktivstoffet
            Godkendelsen af aktivstoffet chlorothalonil fornyes ikke.

            Artikel 2
            Ændringer af gennemførelsesforordning (EU) nr. 540/2011
            I del A i bilaget til gennemførelsesforordning (EU) nr. 540/2011 udgår række nr. 101, chlorothalonil.

            Artikel 3
            Overgangsforanstaltninger
            Medlemsstaterne tilbagekalder godkendelser af plantebeskyttelsesmidler, der indeholder chlorothalonil som aktivstof, senest den 20. november 2019.

            Artikel 4
            Afviklingsperiode
            Eventuelle afviklingsperioder, som medlemsstaterne indrømmer i henhold til artikel 46 i forordning (EF) nr. 1107/2009, skal være så korte som muligt og udløbe senest den 20. maj 2020.

            Artikel 5
            Ikrafttrædelse
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 29. april 2019.

                  På Kommissionens vegne

               Jean-Claude JUNCKER

                  Formand

            (1)  EUT L 309 af 24.11.2009, s. 1.

            (2)  Kommissionens direktiv 2005/53/EF af 16. september 2005 om ændring af Rådets direktiv 91/414/EØF for at optage chlorothalonil, chlorotoluron, cypermethrin, daminozid og thiophanat-methyl som aktive stoffer (EUT L 241 af 17.9.2005, s. 51).

            (3)  Rådets direktiv 91/414/EØF af 15. juli 1991 om markedsføring af plantebeskyttelsesmidler (EFT L 230 af 19.8.1991, s. 1).

            (4)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

            (5)  Kommissionens gennemførelsesforordning (EU) nr. 844/2012 af 18. september 2012 om fastsættelse af de fornødne bestemmelser til gennemførelse af fornyelsesproceduren for aktivstoffer, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler (EUT L 252 af 19.9.2012, s. 26).

            (6)  Den Europæiske Fødevaresikkerhedsautoritet (EFSA), 2016. Conclusion on the peer review of the pesticide risk assessment of the active substance chlorothalonil. EFSA Journal 2018;16(1):5126, 40 s. https://doi.org/10.2903/j.efsa.2018.5126.

            (7)  Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).

            (8)  Kommissionens gennemførelsesforordning (EU) 2018/1262 af 20. september 2018 om ændring af gennemførelsesforordning (EU) nr. 540/2011 for så vidt angår forlængelse af godkendelsesperioderne for aktivstofferne 1-methylcyclopropen, beta-cyfluthrin, chlorothalonil, chlorotoluron, clomazon, cypermethrin, daminozid, deltamethrin, dimethenamid-p, diuron, fludioxonil, flufenacet, flurtamon, fosthiazat, indoxacarb, MCPA, MCPB, prosulfocarb, thiophanat-methyl og tribenuron (EUT L 238 af 21.9.2018, s. 62).


title: Kommissionens gennemførelsesforordning (EU) 2019/717 af 8. maj 2019 om fornyelse af godkendelsen af aktivstoffet isoxaflutol, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EØS-relevant tekst.)

text:
                  10.5.2019

                  DA

                  Den Europæiske Unions Tidende

                  L 122/44

         KOMMISSIONENS GENNEMFØRELSESFORORDNING (EU) 2019/717
         af 8. maj 2019
         om fornyelse af godkendelsen af aktivstoffet isoxaflutol, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 20, stk. 1, og
         ud fra følgende betragtninger:

                     (1)

                     Isoxaflutol blev ved Kommissionens direktiv 2003/68/EF (2) opført som et aktivstof i bilag I til Rådets direktiv 91/414/EØF (3).

                     (2)

                     Aktivstoffer, der er opført i bilag I til direktiv 91/414/EØF, betragtes som godkendt i henhold til forordning (EF) nr. 1107/2009 og er opført i del A i bilaget til Kommissionens gennemførelsesforordning (EU) nr. 540/2011 (4).

                     (3)

                     Godkendelsen af aktivstoffet isoxaflutol, jf. del A i bilaget til gennemførelsesforordning (EU) nr. 540/2011, udløber den 31. juli 2019.

                     (4)

                     Der blev i overensstemmelse med artikel 1 i Kommissionens gennemførelsesforordning (EU) nr. 844/2012 (5) indgivet en ansøgning om fornyelse af godkendelsen af isoxaflutol inden for den tidsfrist, der er fastsat i nævnte artikel.

                     (5)

                     Ansøgeren indsendte de supplerende dossierer, som kræves i henhold til artikel 6 i gennemførelsesforordning (EU) nr. 844/2012. Den rapporterende medlemsstat fandt, at ansøgningen var fuldstændig.

                     (6)

                     Den rapporterende medlemsstat udarbejdede en vurderingsrapport vedrørende fornyelse i samråd med den medrapporterende medlemsstat og forelagde den for Den Europæiske Fødevaresikkerhedsautoritet (i det følgende benævnt »autoriteten«) og Kommissionen den 28. januar 2015.

                     (7)

                     Autoriteten fremsendte vurderingsrapporten vedrørende fornyelse til ansøgeren og medlemsstaterne, således at de kunne fremsætte bemærkninger hertil, og videresendte de modtagne bemærkninger til Kommissionen. Autoriteten gjorde desuden det supplerende resumé af dossieret tilgængeligt for offentligheden.

                     (8)

                     Den 18. februar 2016 fremsendte autoriteten sin konklusion (6) om, hvorvidt isoxaflutol kan forventes at opfylde godkendelseskriterierne i artikel 4 i forordning (EF) nr. 1107/2009, til Kommissionen. Kommissionen forelagde et første udkast til vurderingsrapport vedrørende fornyelse af godkendelsen af isoxaflutol for Den Stående Komité for Planter, Dyr, Fødevarer og Foder den 12. juli 2016.

                     (9)

                     For så vidt angår de nye kriterier til bestemmelse af hormonforstyrrende egenskaber, der blev indført ved Kommissionens forordning (EU) 2018/605 (7), som er blevet anvendt siden den 10. november 2018, fremgår det af autoritetens konklusion, at det, selv om ingen specifikke studier var tilgængelige for ikke-målorganismer, er højst usandsynligt, at isoxaflutol er et hormonforstyrrende stof baseret på videnskabelig dokumentation, og at ingen yderligere studier anses for nødvendige. Kommissionen mener således ikke, at isoxaflutol skal betragtes som et stof med hormonforstyrrende egenskaber.

                     (10)

                     Det er med hensyn til et eller flere repræsentative anvendelsesformål for mindst et plantebeskyttelsesmiddel, der indeholder isoxaflutol, blevet fastslået, at godkendelseskriterierne i artikel 4 i forordning (EF) nr. 1107/2009 er opfyldt.

                     (11)

                     Risikovurderingen for fornyelse af godkendelsen af isoxaflutol er baseret på et begrænset antal repræsentative anvendelsesformål, hvilket dog ikke begrænser de anvendelsesformål, hvortil plantebeskyttelsesmidler, der indeholder isoxaflutol, kan godkendes. Anvendelsen bør derfor ikke fortsat begrænses til anvendelse som herbicid. Godkendelsen af isoxaflutol bør derfor fornyes.

                     (12)

                     I overensstemmelse med artikel 14, stk. 1, i forordning (EF) nr. 1107/2009 sammenholdt med samme forordnings artikel 6 og på grundlag af den foreliggende videnskabelige og tekniske viden er det imidlertid nødvendigt at fastsætte visse betingelser og begrænsninger. Det bør navnlig kræves, at der fremlægges yderligere bekræftende oplysninger.

                     (13)

                     På baggrund af de tilgængelige videnskabelige oplysninger, der er opsummeret i autoritetens konklusion, mener Kommissionen ikke, at isoxaflutol har hormonforstyrrende egenskaber. For at øge tilliden til nævnte konklusion bør ansøgeren give en opdateret vurdering, jf. punkt 2.2, litra b), i bilag II til forordning (EF) nr. 1107/2009, i kriterierne i punkterne 3.6.5 og 3.8.2 i bilag II til forordning (EF) nr. 1107/2009, som ændret ved forordning (EU) 2018/605 og i overensstemmelse med retningslinjerne for identifikation af hormonforstyrrende stoffer (8).

                     (14)

                     Gennemførelsesforordning (EU) nr. 540/2011 bør derfor ændres.

                     (15)

                     Denne forordning bør finde anvendelse fra dagen efter udløbsdatoen for godkendelse af aktivstoffet isoxaflutol.

                     (16)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Fornyelse af godkendelsen af aktivstoffet
            Godkendelsen af aktivstoffet isoxaflutol som opført i bilag I fornyes på de betingelser, der er fastsat i samme bilag.

            Artikel 2
            Ændring af gennemførelsesforordning (EU) nr. 540/2011
            Bilaget til gennemførelsesforordning (EU) nr. 540/2011 ændres som angivet i bilag II til nærværende forordning.

            Artikel 3
            Ikrafttræden og anvendelsesdato
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 1. august 2019.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 8. maj 2019.

                  På Kommissionens vegne

               Jean-Claude JUNCKER

                  Formand

            (1)  EUT L 309 af 24.11.2009, s. 1.

            (2)  Kommissionens direktiv 2003/68/EF af 11. juli 2003 om ændring af Rådets direktiv 91/414/EØF for at optage trifloxystrobin, carfentrazonethyl, mesotrion, fenamidon og isoxaflutol som aktive stoffer (EUT L 177 af 16.7.2003, s. 12).

            (3)  Rådets direktiv 91/414/EØF af 15. juli 1991 om markedsføring af plantebeskyttelsesmidler (EFT L 230 af 19.8.1991, s. 1).

            (4)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

            (5)  Kommissionens gennemførelsesforordning (EU) nr. 844/2012 af 18. september 2012 om fastsættelse af de fornødne bestemmelser til gennemførelse af fornyelsesproceduren for aktivstoffer, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler (EUT L 252 af 19.9.2012, s. 26).

            (6)  Den Europæiske Fødevaresikkerhedsautoritet (EFSA), 2016. Conclusion on the peer review of the pesticide risk assessment of the active substance isoxaflutole. EFSA Journal 2016;14(3):4416, 115 s. doi:10.2903/j.efsa.2016.4416. Foreligger online: www.efsa.europa.eu.

            (7)  Kommissionens forordning (EU) 2018/605 af 19. april 2018 om ændring af bilag II til forordning (EF) nr. 1107/2009 ved at fastlægge videnskabelige kriterier til bestemmelse af hormonforstyrrende egenskaber (EUT L 101 af 20.4.2018, s. 33).

            (8)  Retningslinjer for identifikation af hormonforstyrrende stoffer i forbindelse med forordning (EU) nr. 528/2012 og (EF) nr. 1107/2009. https://efsa.onlinelibrary.wiley.com/doi/full/10.2903/j.efsa.2018.5311.

            BILAG I

                        Almindeligt anvendt navn, identifikations-nr.

                        IUPAC-navn

                        Renhed (1)

                        Godkendelsesdato

                        Udløbsdato for godkendelsen

                        Særlige bestemmelser

                        Isoxaflutol
                        CAS-nr.: 141112-29-0
                        CIPAC-nr.: 575

                        (5-Cyclopropyl-1,2-oxazol-4-yl α, α,α-trifluor-2-mesyl-p-tolyl)methanon

                        ≥ 972 g/kg

                        1. august 2019

                        31. juli 2034

                        Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i vurderingsrapporten vedrørende fornyelse af godkendelsen af isoxaflutol, navnlig tillæg I og II.
                        Ved denne samlede vurdering skal medlemsstaterne være særligt opmærksomme på:

                                    —

                                    beskyttelse af grundvandet, når stoffet anvendes i områder med sårbare jordbunds- og/eller klimaforhold

                                    —

                                    beskyttelse af vandorganismer, vildtlevende pattedyr og landplanter, der ikke er målarter.

                              Anvendelsesbetingelserne skal omfatte risikobegrænsende foranstaltninger, hvis det er relevant.
                        Ansøgeren skal fremlægge bekræftende oplysninger til Kommissionen, medlemsstaterne og autoriteten vedrørende virkningen af vandbehandlingsprocesser på arten af restkoncentrationer i overfladevand og grundvand, når overfladevand og grundvand udvindes til drikkevand. Ansøgeren skal fremlægge disse oplysninger senest 2 år efter offentliggørelsen, af Kommissionen, af en vejledning om evaluering af virkningen af vandbehandlingsprocesser på arten af restkoncentrationer i overfladevand og grundvand.
                        Ansøgeren skal også fremlægge en opdateret vurdering for at bekræfte, at isoxaflutol ikke er et hormonforstyrrende stof som omhandlet i punkterne 3.6.5 og 3.8.2 i bilag II til forordning (EF) nr. 1107/2009, som ændret ved Kommissionens forordning (EU) 2018/605 og i overensstemmelse med retningslinjerne for identifikation af hormonforstyrrende stoffer (2) fra den 10. maj 2021.

               (1)  Yderligere oplysninger om aktivstoffets identitet og specifikation fremgår af vurderingsrapporten.

               (2)  Retningslinjer for identifikation af hormonforstyrrende stoffer i forbindelse med forordning (EU) nr. 528/2012 og (EF) nr. 1107/2009 https://efsa.onlinelibrary.wiley.com/doi/full/10.2903/j.efsa.2018.5311

            BILAG II
            I bilaget til gennemførelsesforordning (EU) nr. 540/2011 foretages følgende ændringer:

                        1)

                        I del A udgår nr. 63 om isoxaflutol.

                        2)

                        I del B tilføjes følgende:

                                    »134

                                    Isoxaflutol
                                    CAS-nr.: 141112-29-0
                                    CIPAC-nr.: 575

                                    (5-Cyclopropyl-1,2-oxazol-4-yl α, α,α-trifluor-2-mesyl-p-tolyl)methanon

                                    ≥ 972 g/kg

                                    1. august 2019

                                    31. juli 2034

                                    Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i vurderingsrapporten vedrørende fornyelse af godkendelsen af isoxaflutol, navnlig tillæg I og II.
                                    Ved denne samlede vurdering skal medlemsstaterne være særligt opmærksomme på:

                                                —

                                                beskyttelse af grundvandet, når stoffet anvendes i områder med sårbare jordbunds- og/eller klimaforhold

                                                —

                                                beskyttelse af vandorganismer, vildtlevende pattedyr og landplanter, der ikke er målarter.

                                          Anvendelsesbetingelserne skal omfatte risikobegrænsende foranstaltninger, hvis det er relevant.
                                    Ansøgeren skal fremlægge bekræftende oplysninger til Kommissionen, medlemsstaterne og autoriteten vedrørende virkningen af vandbehandlingsprocesser på arten af restkoncentrationer i overfladevand og grundvand, når overfladevand og grundvand udvindes til drikkevand. Ansøgeren skal fremlægge disse oplysninger senest 2 år efter offentliggørelsen, af Kommissionen, af en vejledning om evaluering af virkningen af vandbehandlingsprocesser på arten af restkoncentrationer i overfladevand og grundvand.
                                    Ansøgeren skal også fremlægge en opdateret vurdering for at bekræfte, at isoxaflutol ikke er et hormonforstyrrende stof som omhandlet i punkterne 3.6.5 og 3.8.2 i bilag II til forordning (EF) nr. 1107/2009, som ændret ved Kommissionens forordning (EU) 2018/605 og i overensstemmelse med retningslinjerne for identifikation af hormonforstyrrende stoffer (*1) fra den 10. maj 2021.

               (*1)  Retningslinjer for identifikation af hormonforstyrrende stoffer i forbindelse med forordning (EU) nr. 528/2012 og (EF) nr. 1107/2009 https://efsa.onlinelibrary.wiley.com/doi/full/10.2903/j.efsa.2018.5311«


title: Kommissionens gennemførelsesforordning (EU) 2019/778 af 16. maj 2019 om ændring af Kommissionens forordning (EU) nr. 1305/2014 for så vidt angår ændringsstyring (EØS-relevant tekst.)

text:
                  27.5.2019

                  DA

                  Den Europæiske Unions Tidende

                  LI 139/356

         KOMMISSIONENS GENNEMFØRELSESFORORDNING (EU) 2019/778
         af 16. maj 2019
         om ændring af Kommissionens forordning (EU) nr. 1305/2014 for så vidt angår ændringsstyring
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv (EU) 2016/797 af 11. maj 2016 om interoperabilitet i jernbanesystemet i Den Europæiske Union (1), særlig artikel 5, stk. 11, og
         ud fra følgende betragtninger:

                     (1)

                     Ifølge artikel 19 i Europa-Parlamentets og Rådets forordning (EU) 2016/796 (2) pålægges Den Europæiske Unions Jernbaneagentur (»agenturet«) at rette henstillinger til Kommissionen om de tekniske specifikationer for interoperabilitet (»TSI'er«) og revisionen af disse i overensstemmelse med artikel 5 i direktiv (EU) 2016/797 og sikre, at TSI'erne er tilpasset de tekniske fremskridt, markedsudviklingen og de samfundsmæssige krav.

                     (2)

                     Ifølge artikel 13 i Kommissionens delegerede afgørelse (EU) 2017/1474 (3) skal afsnit 7.2 i bilag I til Kommissionens forordning (EU) nr. 1305/2014 (4) ændres med henblik på at specificere den ændrede procedure for ændringsstyring for TAF TSI.

                     (3)

                     I henhold til artikel 5 i forordning (EU) 2016/796 er der nedsat en arbejdsgruppe med henblik på at forelægge et forslag til henstilling vedrørende ændringerne af afsnit 7.2 i TAF TSI.

                     (4)

                     Den 20. april 2018 forelagde agenturet en henstilling til Kommissionen om revision af afsnit 7.2 i bilaget til Kommissionens forordning (EU) nr. 1305/2014.

                     (5)

                     Afsnit 7.2 i bilaget til Kommissionens forordning (EU) nr. 1305/2014 vedrørende TAF TSI bør ændres i overensstemmelse hermed.

                     (6)

                     Listen over de relevante tekniske dokumenter, som der er henvist til i TAF TSI, bør ajourføres.

                     (7)

                     Foranstaltningerne i denne forordning er i overensstemmelse med udtalelsen fra det udvalg, der er nedsat i henhold til artikel 51, stk. 1, i direktiv (EU) 2016/797 —

               VEDTAGET DENNE FORORDNING:

            Artikel 1
            Afsnit 7.2 i bilaget til Kommissionens forordning (EU) nr. 1305/2014 erstattes af teksten i bilag I til nærværende forordning.

            Artikel 2
            Tillæg I til bilaget til Kommissionens forordning (EU) nr. 1305/2014 erstattes af teksten i bilag II til nærværende forordning.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. maj 2019.

                  På Kommissionens vegne

               Jean-Claude JUNCKER

                  Formand

            (1)  EUT L 138 af 26.5.2016, s. 44.

            (2)  Europa-Parlamentets og Rådets forordning (EU) 2016/796 af 11. maj 2016 om Den Europæiske Unions Jernbaneagentur og om ophævelse af forordning (EF) nr. 881/2004 (EUT L 138 af 26.5.2016, s. 1).

            (3)  Kommissionens delegerede afgørelse (EU) 2017/1474 om supplerende regler til Europa-Parlamentets og Rådets direktiv (EU) 2016/797 for så vidt angår specifikke mål for udarbejdelse, vedtagelse og revision af tekniske specifikationer for interoperabilitet (EUT L 210 af 15.8.2017, s. 5).

            (4)  Kommissionens forordning (EU) nr. 1305/2014 af 11. december 2014 om den tekniske specifikation for interoperabilitet gældende for delsystemet Trafiktelematik for godstrafikken i jernbanesystemet i Den Europæiske Union og om ophævelse af forordning (EF) nr. 62/2006 (EUT L 356 af 12.12.2014, s. 438).

            BILAG I
            Afsnit 7.2 i bilaget til Kommissionens forordning (EU) nr. 1305/2014 affattes således:

               »7.2.   Ændringshåndtering

               7.2.1.   Ændringshåndteringsprocessen

               Der skal tilrettelægges procedurer for ændringshåndtering, som sikrer, at omkostningerne og fordelene ved ændringerne analyseres grundigt, og at ændringerne gennemføres på en kontrolleret måde. Disse procedurer skal fastlægges, iværksættes, understøttes og administreres af agenturet, og de skal omfatte følgende elementer:

                           —

                           en beskrivelse af, hvad der nødvendiggør ændringen på det tekniske plan

                           —

                           en angivelse af, hvem der er ansvarlig for at gennemføre ændringerne

                           —

                           en valideringsprocedure for de ændringer, der skal gennemføres

                           —

                           en politik for ændringshåndtering, frigivelse, migrering og implementering

                           —

                           en definition af ansvarsfordelingen for forvaltning af de detaljerede specifikationer og for både kvalitetssikringen og konfigurationsstyringen.

                     Ændringsstyringsorganet skal sammensættes af agenturet, jernbanesektorens repræsentative organer og medlemsstaterne. Med en sådan tilknytning af parterne skal det sikres, at de ændringer, der skal foretages, sættes i perspektiv, og at der foretages en helhedsvurdering af deres konsekvenser. Ændringsstyringsorganet skal på et tidspunkt indordnes under agenturet.
               7.2.2.   Særlig ændringshåndteringsproces for de dokumenter, som der er henvist til i tillæg I til denne forordning

               For de tekniske dokumenter, som der er henvist til i tillæg I til denne forordning, skal ændringsstyringen fastlægges af agenturet efter følgende kriterier:

                           1.

                           Anmodninger om ændringer, der berører dokumenterne, forelægges enten via medlemsstaterne eller via jernbanesektorens repræsentative organer på europæisk niveau, jf. artikel 38, stk. 4, i Europa-Parlamentets og Rådets forordning (EU) 2016/796 (*1), eller via styregruppen for TSI'en om trafiktelematik for godstrafikken.

                           2.

                           Agenturet indsamler og opbevarer ændringsanmodningerne.

                           3.

                           Agenturet forelægger ændringsanmodningerne for den særlige arbejdsgruppe under Jernbaneagenturet, som vurderer dem og efter omstændighederne udarbejder et forslag ledsaget af en økonomisk vurdering.

                           4.

                           Derefter forelægger agenturet hver ændringsanmodning og det tilhørende forslag for ændringsstyringsorganet, som afgør, om ændringsanmodningen skal valideres eller udsættes.

                           5.

                           Valideres ændringsanmodningen ikke, skal agenturet sende enten begrundelsen for afvisningen eller en anmodning om supplerende oplysninger om udkastet til ændringsanmodning tilbage til den anmodende part.

                           6.

                           Hvis ændringsanmodningen valideres, skal det tekniske dokument ændres.

                           7.

                           Kan der ikke opnås enighed om validering af en ændringsanmodning, skal agenturet forelægge Kommissionen en henstilling om ajourføring af de dokumenter, som der henvises til i tillæg I, sammen med udkastet til ny version af dokumentet, ændringsanmodningen og agenturets økonomiske vurdering og skal desuden gøre disse dokumenter tilgængelige på sit websted.

                           8.

                           Den nye version af det tekniske dokument med de validerede ændringsanmodninger skal gøres tilgængelig på agenturets websted. Agenturet vil holde medlemsstaterne underrettet via det udvalg, der er nedsat ved direktiv 2008/57/EF, artikel 29, stk. 1.

                           9.

                           Gør en anmodning om ændring det påkrævet at ændre den juridiske tekst i TSI'en om trafiktelematik for godstrafikken, skal agenturet fremsende en forespørgsel til Europa-Kommissionen med henblik på at anmode om en revision af TSI'en om trafiktelematik for godstrafikken og/eller anmode om en teknisk udtalelse fra agenturet.

                     Når ændringsstyringen berører elementer, der er i almindelig brug i forbindelse med TSI'en om trafiktelematik for persontrafikken, skal ændringerne foretages på en sådan måde, at de til stadighed er i overensstemmelse med den gennemførte TSI om trafiktelematik for persontrafikken, for at der kan opnås optimale synergivirkninger.

               (*1)  Europa-Parlamentets og Rådets forordning (EU) 2016/796 af 11. maj 2016 om Den Europæiske Unions Jernbaneagentur og om ophævelse af forordning (EF) nr. 881/2004 (EUT L 138 af 26.5.2016, s. 1).««

            BILAG II
            Tillæg I til Kommissionens forordning (EU) nr. 1305/2014 affattes således:

                     »Tillæg I

                        Liste over tekniske dokumenter

                                 Nr.

                                 Reference

                                 Titel

                                 1

                                 ERA-TD-100

                                 TAF TSI — ANNEX A.5:FIGURES AND SEQUENCE DIAGRAMS OF THE TAF TSI MESSAGES

                                 2

                                 ERA-TD-101

                                 Bilag D.2: Appendix A (Wagon/ILU Trip Planning)

                                 3

                                 ERA-TD-102

                                 Bilag D.2: Appendix B — Wagon and Intermodal Unit Operating
                                 Database (WIMO)

                                 4

                                 ERA-TD-103

                                 Bilag D.2: Appendix C — Reference Files

                                 5

                                 ERA-TD-104

                                 Bilag D.2: Appendix E — Common Interface

                                 6

                                 ERA-TD-105

                                 Bilag D.2: Appendix F — TAF TSI Data and Message Model

               «